ઇસરોના પૂર્વ વૈજ્ઞાનિક ડૉ. પ્રભુ ઠક્કર છેલ્લાં પચીસ વર્ષથી પુરાતત્ત્વ, સરસ્વતી નદી અને અન્ય નદીઓના પ્રવાહનો અભ્યાસ કરી રહ્યા છે. ડૉ. પ્રભુ ઠક્કર કહે છે, ‘વાસ્તવમાં આ પાણી પાકિસ્તાનમાંથી સક્કર બેરેજમાંથી છોડવામાં આવે છે અને તે થરના રણની ખારાશ દૂર કરીને આગળ વધે છે અને તેમાં ઉમરકોટ અને ચોટિયારી પાસે ગટરનું પાણી ભળે છે. આ પાણીનો ઉપયોગ સૈનિકો ન્હાવા માટે કરી શકે કે કેમ અને તેમાં રહેલી માછલીઓનો ઉપયોગ થઈ શકે કે કેમ તેવો મત અમારી પાસે માંગતા અમે તે પાણીના નમૂનાની લેબોરેટરી તપાસ કરાવી અને તારણ આપ્યું હતું કે તે પાણી ન્હાવાના ઉપયોગમાં લઈ શકાય તેવું નથી અને તેમાં કેટફિશ જેવી ઝેરી માછલીઓ હોઈ શકે તેથી તેનો ઉપયોગ થઈ શકે તેમ નથી. ડૉ. ઠક્કરના મતે કચ્છની પાકિસ્તાન સરહદે સૈનિકો માટે પીવાના મીઠા પાણીની સમસ્યાનો ઉકેલ સરસ્વતીના પેટાળમાં સમાઈ ગયેલા પ્રવાહને પુનઃ મેળવવામાં રહેલો છે.’